
Han hadde aldri trodd at han skulle bruke sin kone som et middel til å få hevn. Men da han så hvordan Justin Everard, den unge markien av Wroth, så på Isabelle – den plutselige beundringen i øynene hans, hvordan blikket hans stadig falt på henne under de endeløse middagene – visste han at han hadde funnet det redskapet han trengte. Han skulle ødelegge Wroth, og dermed også hans far, hertugen av Westmore. Da ville han omsider få hevnet sin fars død.

Han hadde planlagt alt grundig. Det to uker lange selskapet sir Farley arrangerte på sitt gods Greystone, hadde vist seg å være perfekt. Han hadde sørget for at Isabelle var i nærheten av Wroth så ofte som mulig, og hadde oppfordret henne til å bli venner med ham. Fornøyd hadde han sett på at Wroth ble mer og mer inntatt i hans kone for hver dag som gikk. Men til tross for sitt rykte, hadde han ikke gjort noe forsøk på å forføre Isabelle. I stedet hadde Wroth behandlet henne med en beskyttende ridderlighet som gjorde ham rasende. Han trengte nemlig en unnskyldning for å utfordre Wroth. Irritert innså han at hans kone var ved å falle for Wroths sjarm. Det var ikke noe utfordrende ved oppførselen hennes, for etter to års ekteskap var hun fremdeles dydig og altfor moralsk til vise noen form for upassende lidenskap.

Han elsket ikke Isabelle. Han hadde giftet seg med henne på grunn av penger, for som baron Allinghams eneste datter, hadde hun hatt en god del med seg inn i ekteskapet. Og om to år, når hun fylte tjuefire, ville hun arve en stor formue etter sin bestemor.

Det var enda en grunn til at han hadde giftet seg med henne. Han ønsket seg desperat en arving, men hun hadde sviktet ham, til tross for sin deilige kropp og myke kurver. Og ingen skulle komme og si at han ikke hadde gjort hva han kunne. Det at hun var ufruktbar, økte bare hans forakt for henne. Men hun tilhørte ham, og han kunne ikke la det gå ustraffet.

Så planen han hadde klekket ut, ville ikke bare ødelegge Wroth, men også tukte og ydmyke Isabelle.

*

Belle skvatt til da det banket på døren. Hun hadde gått tidlig opp på rommet sitt, slik hun hadde gjort hver kveld etter at hun kom til Greystone for nesten fjorten dager siden. De andre kvinnelige gjestene til sir Farley Greystone var for opptatt med kortspill og sladder og elskere til å bry seg om at hun trakk seg tilbake.

Eliza Pomeroy, hennes manns nåværende elskerinne, sto utenfor. – Din mann ønsker at du skal komme ned, sa Eliza.

– Men hvorfor? Holder han ikke på å spille?

Eliza så på henne, og det var ikke noe uvennlig i blikket. – Jo, og han vil ha deg der. Jeg tror nok du bør gå ned med det samme. Humøret hans er ikke akkurat på topp.

Men det var det nesten aldri, sjarmen var noe han skrudde av og på ettersom det passet ham. Hun fulgte etter Eliza bortover gangen og ned vindeltrappen til etasjen nedenunder. Hun steg inn i det svakt opplyste spillerommet og kjente den stramme lukten av røyk, svette og alkohol. Hun så at det fremdeles satt flere menn rundt et av de små bordene.

Lucien reiste seg langsomt. Han hadde tatt av seg frakken, og den elegante vesten var blitt krøllete. Hun merket at det luktet konjakk av ham da han kom og stilte seg ved siden av henne. – Aha! Min skjønne kone. Det var noe underlig oppspilt over ham.

Hun tvang seg til å se på ham og si med rolig stemme: – Mrs Pomeroy sa du ville snakke med meg.

– Ja, det stemmer. Munnen formet seg i et ondt flir. Han grep hardt rundt håndleddet hennes og tvang henne til å snu seg så alle kunne se ansiktet hennes. – Min kone, mine herrer. Og min neste innsats.

Hun stivnet og hørte sir Farley si: – Fanken heller, Milborne. En ting er å satse elskerinnen sin, men sin egen kone! Det gjør man bare ikke.

Lucien lo og strammet grepet rundt håndleddet hennes. – Hvorfor ikke? Det er det eneste jeg har igjen. Hun er min eiendom i større grad enn et hvilket som helst ludder. Så hvem er det som vil by?

– Du er gal. Det var lord Wroth som snakket. Belle løftet hodet. Hun hadde ikke visst at han var der. Han møtte blikket hennes et kort øyeblikk, men all varme og humor var borte.

Hun så vekk, fra seg av ydmykelse og skam. – Lucien, vær så snill å ikke gjøre dette, sa hun lavt.

Han så ikke på henne, men grep bare hardere rundt armen hennes. Blikket hans var rettet mot Wroth. – Så, hvor mye er du villig til å satse for å få en uke med min kone?

– Hvor mye vil du ha? spurte Wroth.

Det veltet seg i magen hennes. Han kunne umulig vurdere Luciens tilbud.

– Fem hundre pund, sa Lucien.

– Ett tusen, sa lord Banbury. Han vendte blikket mot henne, og hun kjente frykten jage gjennom kroppen. Han var tynn og virket unaturlig blek. Ryktene som gikk om hans utsvevende liv, fylte henne med avsky.

– To tusen, sa Wroth. Stemmen hans var så følelsesløs at hun nesten ikke kjente den igjen.

– Da sier vi det. To tusen. Lucien lo igjen og slapp henne så brått at hun nesten falt over ende. Lammet av skrekk så hun at han satte seg tilbake på stolen.

Hun holdt hele tiden øye med spillet, men visste knapt hva som foregikk. Da den siste runden med kort var spilt ferdig, la hun knapt nok merke til det. Ikke før Lucien reiste seg. – Hun er din, Wroth.

Det gikk som et sjokk gjennom henne. – Nei, hvisket hun.

Wroth reiste seg og kom mot henne. – Bli med meg, Belle.

Hun rygget tilbake. – Nei, jeg kan ikke.

– Du må bli med meg. Du kan ikke bli her.

Hun stirret på ham. – Jeg vil ikke være med på dette.

Lucien kom opp ved siden av henne. – Du har ikke noe valg, Belle. Han så på Wroth. – La oss være alene et øyeblikk. Han grep henne i armen og dro henne ut i hallen. Øynene skinte. – Ta det med ro, kjære. Det er bare for en uke. Han holdt henne under haken med harde fingre. Hun sto helt stille. – Jeg begriper egentlig ikke hvorfor du har så mye motvilje mot dette. Jeg har sett hvordan han ser på deg, og hvordan du ser på ham. Jeg håper bare du vil vise deg litt mer villig i hans seng enn du gjorde i min, hvis ikke tviler jeg på at han synes du er verdt to tusen pund. På den andre siden vil han kanskje ha glede av å lære deg opp. Jeg må innrømme at jeg ikke har noe særlig tålmodighet med rødmende jomfruer. Jeg innbilte meg at en pike på din alder ville være mer lærevillig, men der tok jeg feil. I det minste behøver du ikke å være redd for at han skal sette barn på deg.

Hun tok seg fremdeles nær av ondskapen hans. Hun ville trygle om nåde, men visste at det bare ville gjøre ham enda mer oppglødd.

Han slapp taket i henne. – Gå opp og pakk.

Hun så ham gå, og tvang seg til å gå opp trappene og inn på rommet sitt. Da hun var innenfor, stengte hun døren og satte seg på sengen. Hun kjente seg kald og nummen. Hvordan kunne Justin forråde henne på denne måten? Hun hadde trodd at han, av alle menneskene i dette marerittaktige selskapet, var en person hun kunne regne som en venn. Han var tjueto og bare fire måneder eldre enn henne. Hun likte smilet hans og den litt guttaktige sjarmen. Hun var blitt litt urolig over at han stadig dukket opp ved siden av henne og hadde trodd at han var ute etter en flørt.

Gradvis gikk det opp for henne at han holdt seg ved siden av henne fordi han ønsket å beskytte henne mot de andre. Hun ble sjokkert da en av de andre ladyene fortalte at han hadde slått ned lord Amberly fordi han hadde fornærmet henne. Og selv om hun mistenkte at han hadde begynt å bli litt forelsket i henne, hadde han ikke gjort noen tilnærmelser. I stedet hadde han ertet henne og snakket med henne, og fortalt henne om familien sin, om sin strenge, men rettferdige far, og den varme og sjenerøse kvinnen som var hans mor og som ikke var helt frisk. Hun hadde vært misunnelig på ham, for hennes egne foreldre hadde dødd av difteri da hun var tolv. Hennes bestemor, lady Townsend, hadde vært kjærlig nok, men hun savnet likevel foreldrene sine og det livet de hadde hatt sammen.

For første gang etter at hun hadde gått inn i det fengselet som var hennes ekteskap, hadde hun begynt å føle seg litt som seg selv igjen.

Hun hadde trodd at de var venner. Men han var ikke annerledes enn hennes ektemann. Han var faktisk verre. Hun hadde stolt på ham. Lucien hadde hun aldri stolt på.

Hun begynte å pakke uten å bry seg om hva hun puttet ned i reisevesken. Hun plukket opp et diamanthalskjede som Lucien hadde gitt henne. Hun stappet det ned i vesken. Hun kunne selge det hvis hun trengte penger. Hun innså med ett at hun faktisk ikke hadde til hensikt å komme tilbake til Lucien.

Hun ville heller ikke tillate at Justin rørte ved henne. Da ville hun heller dø.

Hun lot resten av smykkene være igjen, bortsett fra perlene som bestemoren hadde gitt henne til hennes første debut i selskapslivet. Hun lot fingrene gli over det glatte kjedet og kjempet mot tårene som sprang frem i øynene hennes. – Å, bestemor, hvisket hun. – Du hadde rett når det gjaldt ham. Lady Townsend hadde oppfattet Lucien som kald og beregnende. Men etter at lady Townsend døde, hadde han vært så sjarmerende og hyggelig mot Belle at hun trodde at bestemoren hadde tatt feil. Da var Belle bare nitten år gammel.

Hun satte seg ned igjen og tok på seg strømper og et par halvhøye støvler. Hun skvatt da det banket på døren. Hun så opp og ventet å se Lucien. Det var egentlig ulogisk, for han banket aldri. Men det var Justin. Hun stirret bare sjokkert på ham.

Han kom inn i rommet og lukket døren bak seg. – Er du klar? Det var ikke lenger noe guttaktig smil i ansiktet hans. De mørke øynene så kaldt på henne.

– Ja, sa hun uttrykksløst. Hun reiste seg og la kappen sin over armen, før hun løftet opp reisevesken sin.

Han så på henne og gikk et skritt nærmere henne. – Jeg skal ta den. Vi må gå nå.

– Jeg kan bære den selv. Hun skulle til å gå forbi ham.

Han stilte seg i veien for henne. – Gi den til meg, Belle.

– Jeg foretrekker å bære den selv.

– Ikke lag noen scene her. Du kan protestere så mye du vil i vognen.

– Kan jeg? Så du har ikke kjøpt tungen min, i tillegg til kroppen?

Hånden hans grep rundt håndleddet hennes. Det var ingen sak å ta fra henne vesken. Berøringen sendte en skjelving gjennom henne.

Justin førte henne gjennom den svakt opplyste hallen. Til hennes forbløffelse gikk han ikke i retning av hovedtrappen, men valgte derimot baktrappen.

– Hvorfor går vi denne veien?

– Vil du at resten av selskapet skal se at du forlater huset sammen med meg? Han så ikke på henne.

– Hvis du vil vite det, så spiller det egentlig ingen rolle.

Han svarte ikke, men holdt hardt fast i hånden hennes mens de gikk ned trappene til den lille hallen nedenfor. Han stanset og så på henne.

– Fanken heller, Belle, ikke se så redd ut. Jeg har ikke tenkt å gjøre deg noe vondt, sa han hardt. Han strøk henne varsomt over kinnet.

Hun skvatt til. Hun tenkte at hun hatet ham. – Det har du allerede gjort.

Han trakk til seg hånden, og øynene ble kalde og vaktsomme. – Vognen min venter utenfor.

Hun fulgte med ham, men passet på ikke å røre ved ham. Den kalde nattevinden slo mot henne, og hun trakk kappen tettere rundt seg. Hun ville heller dø enn å la ham røre henne. Og det var helt utenkelig å dra tilbake til Lucien.

Han hjalp henne inn i vognen. – Jeg skal ri, sa han, før han snudde seg, og døren ble lukket.

Da vognen begynte å bevege seg, slo det henne at hun kunne hoppe ut. Men hvor skulle hun gjøre av seg? Hun kunne ikke dra tilbake til Greystone og Lucien. Men de ville vel antakelig stanse et sted underveis, og da kunne hun rømme.

Men dersom hun skulle klare å rømme, hva skulle hun så ta seg til? Lord Ralston var hennes eneste slektning, men han var Luciens stefar, og hvilken forklaring skulle hun gi ham? Og Maria forgudet sin eneste sønn og kunne ikke se noen feil ved ham. Hun hadde vært overlykkelig da Belle giftet seg med Lucien, og hadde trykket Belle til sitt bryst med øynene fulle av tårer. – Nå er du min datter på ordentlig!

Belle hadde skjøvet all tvil til side. Hun hadde reist for å bo hos Luciens stefar, jarlen av Ralston, som var en fjern slektning av lady Townsend og attpåtil hennes nærmeste nabo. Luciens mor, Maria, hadde gjort alt hun kunne for å få i stand et forhold, og etter en stund hadde Belle begynt å innbille seg av hun var forelsket i Lucien. Maria hadde vært så snill mot Belle, behandlet henne som sin andre datter, og deres egen datter, Chloe, som var seks år yngre enn Belle, hadde blitt den søsteren Belle alltid hadde ønsket seg. Da Lucien fridde til henne ett år etter at lady Townsend døde, hadde det virket utakknemlig å si nei. Så hun hadde giftet seg med ham, til tross for at han noen ganger skremte henne med temperamentet sitt og det faktum at han ofte drakk alt for mye. Det var kanskje normalt, hadde hun sagt til seg selv. Hun visste så lite om vanene til moderne menn. Og sinnet hans hadde aldri vært direkte rettet mot henne. I alle fall ikke før etter at de ble gift, og hun ikke hadde vært i stand til å gi ham en arving.

*

Da vognen stoppet, hadde hun ikke kommet nærmere noen løsning. Hun så at de var i forgården til et vertshus, og at det var begynt å lysne av dag. Døren ble åpnet, og Justin sto og ventet. Han hjalp henne ned og slapp så taket i henne. – Vi skal stanse her og hvile. Vertshusinnehaveren kom ut, og Justin bestilte to rom. Hvis innehaveren tvilte på at de var bror og søster, så røpet han det ikke med en mine. Han viste dem til en privat stue, der de skulle vente til rommene ble klare. Så lukket han døren bak dem.

– Hva akter du å gjøre med meg? spurte hun. Hun følte seg merkelig rolig.

– Jeg har en hytte i Skottland. Du vil være trygg der. Han så ned på henne.

– Vil jeg? svarte hun bittert.

– Ja. Han tok et skritt nærmere henne. – Jeg elsker deg, Belle, sa han hest.

– Og derfor kjøper du meg for to tusen pund. Jeg er redd det ikke er nok til å overtale meg til å dele seng med deg. Jeg vil aldri tillate at du rører meg. Hun var sint og redd og forvirret. Øynene hennes gransket ansiktet hans. Lucien hadde sagt de samme ordene da han gjorde kur til henne, men det hadde ikke vart lenge før hun oppdaget at de ikke betydde noe som helst. Men han hadde aldri sett på henne med den samme desperate lengselen som hun nå så i ansiktet til Justin.

– Tror du at det var derfor jeg satset på deg? For å få deg til sengs? Jeg elsker deg, sa han igjen.

Noe sårt og vondt rørte seg i henne da hun hørte ham si de ordene. – Nei, ikke si det til meg! Jeg vil ikke ha din kjærlighet. Jeg holder det ikke ut! Døren ble åpnet, og Lucien sto der med en pistol i hånden. Blikket hans gled fra henne til Justin. – Meget rørende, men dessverre må jeg sette en stopper for deres følelsesladde erklæringer. Han vinket henne til seg med pistolen. – Kom hit, Belle. Jeg må gratulere med opptredenen deres, men denne farsen må ta slutt.

Hun stirret på ham. – Hva er det du snakker om?

Lucien smilte, et kaldt og ondt smil som sendte gysninger gjennom henne av redsel. – Du blir med meg hjem, akkurat som planlagt. Han så på Justin. – Når det gjelder deg, er jeg redd jeg må utfordre deg for å ha bortført min hustru. Hun er virkelig en utmerket skuespiller, synes du ikke? Hun spilte rollen som uskyldig, bedratt kone helt perfekt, og du gikk villig i fellen, akkurat som vi hadde planlagt.

Justin ble stående som lammet. – Er dette sant, Belle? Han spiddet henne med et kaldt blikk.

– Nei!

Lucien grep armen hennes og trakk henne inntil seg. – Min elskede, du trenger ikke å fortsette spillet. Munnen la seg over hennes i et hardt kyss som minnet henne om hvem som var sjefen. Han løftet hodet litt. – Hvis du fortsetter å benekte det, skyter jeg Wroth på stedet. Forstår du? sa han mot munnen hennes.

Hun nikket, fra seg av angst. Han slapp henne. – Fortell ham sannheten, Belle.

Hun tvang seg til å se på Justin. – Ja vel. Det… det var en felle.

Han holdt blikket festet på ansiktet hennes, kulden i det fikk henne til å skjelve. – Hvorfor? spurte han.

– Jeg… Hun visste med ett hva det var Lucien aktet å gjøre. Hun burde ha gjennomskuet motivene hans da han ba henne vie Justin spesiell oppmerksomhet. Lucien hadde vært bare ti år da hans far hadde tapt nesten hele sin formue til Justins far, hertugen av Westmore, i en spillebule i London. Den natten hadde han stengt seg inne på rommet sitt og skutt seg i hodet med en pistol. Lucien hadde aldri lagt skjul på at han så på Justins far som en morder.

Lucien grep hardere rundt armen hennes. – Kan du ikke tenke deg det? Jeg skal hevne min fars død.

Justin holdt blikket hennes. – Min far var ikke ansvarlig for din fars død.

Lucien lo. – Jo, det var han. Westmore tok alt fra ham uten å vise noen nåde, han kunne like gjerne ha tatt livet av ham. Så nå har jeg tenkt å ta alt fra din far. Uten nåde.

– Så du har tenkt å myrde meg. Da kommer du til å bli hengt. Jeg kan ikke se at det skulle kunne gi deg noen glede.

– Men jeg har ikke tenkt å myrde deg. Det skal være en duell. Og du kommer dessverre til å tape.

Det måtte finnes en måte å stanse ham på. Lucien var en tøff motstander. Han tilbrakte flere timer daglig med å trene. I det siste hadde det blitt den rene besettelsen, og nå visste hun hvorfor. Hun kunne ikke la ham drepe Justin.

– Fordi jeg bortførte din kone? Jeg vant henne, husker du vel. Det var vitner der. Justin hadde lagt armene i kors. Han var helt rolig og avbalansert, som om han bare deltok i en alminnelig konversasjon.

– Det var vitner til at du jukset. Lucien smilte og trakk to papirark opp fra lommen. – Etter at du dro, oppdaget vi at noen av kortene var merket. Både Farley og Banbury har undertegnet på det, og forøvrig var de ikke særlig fornøyd med at du stakk av med prisen. Så dette blir en æressak. Du må gjerne granske underskriftene hvis du vil.

Justin overhørte tilbudet hans. – Jeg går ut fra at det vil være de vanlige vitnene til denne æressaken. Forakten i stemmen var ikke til å ta feil av.

– Banbury vil være min sekundant og… Lucien nølte bevisst før han fortsatte. – og din fetter blir din.

– Min fetter! Pokker ta deg! Han skulle til å gå mot ham, men tok seg i det. – Hvorfor i huleste blander du Brandt inn i dette?

– For at alt skal gå rettferdig for seg. Han kikket mot vinduet. – Det er snart morgen, så det er på tide å komme i gang. Sletten på den andre siden av gaten burde passe bra til formålet. Han så ned på Belle. – Du blir også med. Han ga tegn til henne med pistolen. – Gå, Wroth. Jeg regner med at du ikke vil prøve å stikke av, for i så fall kommer jeg til å skyte Isabelle.

Justin så omsider på henne, blikket var så fullt av forakt at hun krympet seg under det. – Det er meg totalt likegyldig.

Men han gjorde ikke noe forsøk på å rømme. I stedet gikk han sammen med dem over gårdsplassen, der det sto en flokk mennesker og ventet på dem. Hun fikk en marerittaktig fornemmelse da hun så at Eliza Pomeroy var blant dem. Lord Banbury og Justins fetter, lord Salcombe, var også der. Banbury virket helt uanfektet, men Salcombe så meget alvorlig ut. Han var et år eldre enn Justin, høy og bredskuldret og med det samme kjekke, mørke utseendet.

Som en søvngjenger krysset hun veien bort til sletten sammen med de andre. Hun så en kort, skallet mann dukke opp. Ut fra utseendet og vesken han bar, gikk hun ut fra at det var den lokale legen. Lucien hadde sluppet taket i henne og syntes å ha glemt henne fullstendig. Hun lukket øynene et øyeblikk. Om hun bare kunne sette en stopper for dette. Men Lucien var ikke tilsnakkelig.

Justin sto sammen med fetteren. Han hadde tatt av seg frakken sin og sto i bukser, vest og linskjorte. Belle begynte å gå mot ham. Han så opp og boret blikket inn i henne. – Hva vil du?

– Du må ikke gjøre dette! Han bommer aldri, og han har tenkt å drepe deg. Justin bare så på henne. Hun snudde seg mot Salcombe. – Kan du ikke stoppe dette?

Salcombe så olmt på henne. – Det er for sent å få samvittighetskvaler, lady Milborne. Det er synd det ikke skjedde for to uker siden, før du fanget min fetter i garnet ditt. Han snudde seg mot Justin. – Tiden er inne.

Det var som å få et slag i ansiktet. Salcombe gikk mot Banbury, som holdt pistolskrinet. Justin begynte å gå etter ham, men stanset og snudde seg og så ned på Belle med et fjernt uttrykk i øynene. – Hvorfor gjorde du dette?

– Jeg hadde ingen anelse… Jeg visste ikke hva Lucien hadde tenkt å gjøre. Hun så på ham med et innstendig blikk.

Et kaldt smil gikk over leppene hans. – Det er ingen grunn til å fortsette spillet. Vi er ikke på scenen. Han gikk mot henne, og hun tvang seg til å bli stående rolig. – Dessuten var det spill fra min side også. Jeg aktet å få deg til sengs for enhver pris. Men for øyeblikket får jeg nøye meg med dette. Før hun rakk å protestere, hadde han trukket henne inntil seg, Han løftet haken hennes og kysset hennes. Kysset var hardt og brutalt, som en avstraffelse, og da han slapp henne, snublet hun. Men da var han allerede flere skritt unna.

Hun så på at de tok pistolene sine og skrittet over sletten. Alt skjedde i veldig langsomt tempo. Det ble viftet med et hvitt tørkle, hun hørte skuddene og så Justin falle mot bakken. Hun begynte å løpe, men Salcombe hadde allerede rukket å hjelpe ham opp i sittende stilling. Hun hørte rop og så at legen var ved Luciens side. Eliza tok tak i armen hennes. – Du må gå til din ektemann. Salcombe tar seg av Justin. Forvirret lot hun Eliza føre henne over gresset. Lucien lå der, en mørk flekk spredte seg på skjorten. Legen holdt en klut mot skulderen hans. Belle falt på kne på den andre siden av ham. Han syntes å merke hennes nærvær og åpnet øynene, som skinte. – Jeg kommer til å vinne, uansett. Hvis jeg dør, vil Wroth bli hengt for å ha drept meg. Og du, Isabelle, vil lære at det kan være skjebnesvangert å la seg styre av følelsene. Så lukket øynene seg.

*

Justin holdt blikket festet på faren. – Så når forlater jeg England?

– Du drar til Dover med Giles i kveld, sa hertugen rolig.

Det kom et sårt hulk fra hertuginnen. Justin ble fylt av dårlig samvittighet og sinne over at han hadde påført henne en slik sorg. Han tvang stemmen til å virke uttrykksløs. – Og hvis Milborne overlever, når kan jeg i tilfelle komme tilbake?

– Når saken er dysset ned. Duell er dessverre forbudt ved lov, og selv om du ikke hadde noe valg, kan du bli dømt for mord. Faren så mørk ut i ansiktet. Hertugens høye posisjon og makt hadde ikke vært nok til å kvele ryktene om at Justin hadde jukset i spill, og skutt Milborne med kaldt blod da han ble utfordret til duell. Det hadde heldigvis ikke vært noe snakk om Belle. Milborne hadde av en eller annen grunn ikke fått seg til å spre den historien. – Du kan faktisk komme i større vanskeligheter hvis han overlever. Han kommer til å gjøre alt som står i hans makt for å ramme meg gjennom deg. Du vil være litt tryggere utenfor England.

– Jeg vil heller ta sjansen på å bli i England. Han orket ikke tanken på å dra så lenge moren var så dårlig.

– Nei, kjære, du må gå. Hertuginnen reiste seg fra sofaen og kom bort til ham. – Du vil være trygg hos lord Haversham, og da slipper jeg å bekymre meg for at Milborne skal prøve å få deg arrestert. Hun grep hendene hans. – Jeg skulle ønske du kunne slippe å dra så langt vekk, men jeg ser ingen annen løsning!

Det smertet ham å se tårene i øynene hennes. Hun var så tynn og skjør og hånden virket så liten og lett i hånden hans, det var som å holde en liten fugl i håndflaten. – Jeg kommer tilbake så snart som mulig, det lover jeg, sa han hest.

– Jeg skal nok minne deg på det. Hun strakte seg på tå og kysset ham på kinnet. Hun luktet svakt av roser, en duft han alltid forbant med henne. Han løftet hånden hennes til leppene før han slapp dem. Han hadde en uhyggelig forutanelse om at han ikke kom til å se henne igjen.

I sitt stille sinn forbannet han Belle Milborne og ønsket at det var mulig å sende henne rett til helvete. Han klandret seg selv for sin godtroenhet. Han hadde ønsket å beskytte henne siden første gang han så henne arm i arm med Milborne. Det var åpenbart at Milborne forsømte henne og at hun var ulykkelig, noe som straks hadde vekket hans beskytterinstinkt. En uke etter hadde han innsett av han hadde forelsket seg hodestups for første gang i livet. Det gikk an å snakke med henne, og det virket som hun virkelig brydde seg om ham, ikke bare fordi han var arving til en hertugtittel.

Men alt hadde bare vært løgn og forstillelse. Hun hadde sikkert ledd da han kom med sin kjærlighetserklæring. Ledd ved tanken på at han var så besatt av henne at han var villig til å betale to tusen pund for å redde henne fra ektemannens planer. Han skjøv til side minnet om det bekymrede uttrykket i ansiktet hennes da hun tryglet ham om å la være å ta imot Milbornes utfordring. Han hadde ikke hatt noen anelse om hun virkelig angret, eller om det bare var spill. Det spilte ingen rolle. Han hatet henne mer enn han hadde hatet noen andre i sitt liv.

*

Tre år senere sto han ved relingen på et skip som brakte ham tilbake til England. Han hadde ikke sett sin mor igjen i løpet av denne tiden. Heller ikke sin far. Han hadde tilbrakt de siste tre årene i hæren under lord Haversham. Da hans mor hadde måttet gi etter for sykdommen tre måneder etter at han forlot England, hadde han vært i Spania. Faren hadde dødd halvannet år senere av lungebetennelse, men på det tidspunkt hadde Justin vært i Brussel. Nyheten om farens død var blitt forsinket, så da den omsider nådde ham, hadde faren blitt lagt til hvile i den kalde marmorkisten ved siden av kvinnen han hadde elsket siden han var barn.

Han så måkene sirkle og dukke idet klippene ved Dover langsomt dukket opp i horisonten. Han vendte hjem. Hjem til England. Og til Isabelle Milborne. Det voldsomme sinnet han hadde følt i forbindelse med hennes svik, hadde avtatt til fordel for et kaldt ønske om hevn.

Milborne var død. Han hadde omsider dødd av en vedvarende infeksjon flere måneder etter duellen. Han foraktet Milborne, men kunne på en måte forstå mannens behov for å ta hevn. Men Belles medvirkning var over hans fatteevne. At hun hadde vært del i en sammensvergelse som skulle føre til hans død, var ille nok, men at hun hadde fremskyndet hans mors død var utilgivelig. Han var overbevist om at morens sorg hadde svekket hennes allerede svake helse. Og på grunn av Belle Milborne hadde faren dødd alene, uten den trøsten det ville ha vært å ha kone og sønn ved sin side.

Så Belle Milborne skulle få sone i helvete for sitt svik. Om han så skulle havne der sammen med henne.

